ΑΠΟΦΑΣΗ ΤΗΣ ΕΚΤΕΛΕΣΤΙΚΗΣ ΕΠΙΤΡΟΠΗΣ

της 20ής Δεκεμβρίου 1995

σχετικά με την ταχεία ανταλλαγή μεταξύ των κρατών Σένγκεν στατιστικών και συγκεκριμένων πληροφοριών για ενδεχόμενες δυσλειτουργίες στα εξωτερικά σύνορα

[SCH/Com-ex (95) 21]

Η ΕΚΤΕΛΕΣΤΙΚΗ ΕΠΙΤΡΟΠΗ,

Έχοντας υπόψη:

το άρθρο 132 της σύμβασης εφαρμογής της συμφωνίας Σένγκεν,

τα άρθρα 7 και 131 της ανωτέρω σύμβασης,

ΑΠΟΦΑΣΙΖΕΙ:

Τα κράτη Σένγκεν οφείλουν να προβαίνουν το ταχύτερο δυνατό στην κοινοποίηση και ανταλλαγή στατιστικών και συγκεκριμένων στοιχείων σχετικά με την εμφάνιση ενδεχόμενων δυσλειτουργιών στα εξωτερικά σύνορα.

Τα κράτη Σένγκεν υποχρεούνται να κοινοποιούν στην προεδρία μέσω της γενικής γραμματείας τα συγκεκριμένα στοιχεία τα οποία περιέρχονται στη γνώση τους.

Η υποομάδα "Σύνορα" οφείλει να εξετάζει σε κάθε συνεδρίασή της τα ανωτέρω στοιχεία και να προτείνει συγκεκριμένες λύσεις.

Οστάνδη, 20 Δεκεμβρίου 1995.

Ο Πρόεδρος

J. vande Lanotte

ΣΗΜΕΙΩΜΑ ΠΡΟΣ ΤΗΝ ΚΕΝΤΡΙΚΗ ΟΜΑΔΑ

SCH/I-Front (95) 45 rev. 2 corr.

Εν συνεχεία της εντολής την οποία ανέθεσε η εκτελεστική επιτροπή στην κεντρική ομάδα στις 24 Οκτωβρίου 1995, η υποομάδα "Σύνορα" επιφορτίσθηκε να εξετάσει τις ανακύπτουσες δυσκολίες στον τομέα των ελέγχων στα εξωτερικά σύνορα.

Προς το σκοπό αυτό, κατ' εφαρμογήν του άρθρου 7 της σύμβασης εφαρμογής και προκειμένου να δοθεί συγκεκριμένο περιεχόμενο στις διατάξεις του σημείου 4.1 του κοινού εγχειριδίου, συστάθηκε μηχανισμός συλλογής στατιστικών στοιχείων ο οποίος εμπνέεται από τις εργασίες που πραγματοποιούνται στο πλαίσιο του CIREFI.

Κάθε κράτος δεσμεύεται να διαβιβάζει στη γραμματεία Σένγκεν, το αργότερο στις 30 κάθε μήνα, τις στατιστικές πληροφορίες σχετικά με τον προηγούμενο του τρέχοντος μήνα, οι οποίες θα επιτρέπουν έναν καλύτερο έλεγχο και μία καλύτερη γνώση των μεταναστευτικών φαινομένων, υπό τη μορφή των πινάκων που παρατίθενται στο παράρτημα.

Η γραμματεία Σένγκεν αναλαμβάνει να διαβιβάζει πάραυτα τις πληροφορίες αυτές σε όλα τα κράτη Σένγκεν.

Η γραμματεία Σένγκεν μαζί με τους FMAD υπαλλήλους προβαίνει στη σύνθεση των πληροφοριών αυτών. Οι FMAD δύνανται για λογαριασμό της προεδρίας να προβούν σε μία πρώτη ανάλυση των προβλημάτων που ενδεχομένως ανακύπτουν κατά την εξέταση των πληροφοριών αυτών. Κάθε κράτος διατηρεί, εξάλλου, τη δυνατότητα να θέσει το ίδιο ερωτήματα που κρίνει ότι παρουσιάζουν ενδιαφέρον.

Παράλληλα με τη διαβίβαση των στατιστικών πληροφοριών, κάθε κράτος οφείλει να ανακοινώνει πληροφορίες σχετικά με τις τρέχουσες δυσκολίες οι οποίες σχετίζονται με την άσκηση των ελέγχων στα εξωτερικά σύνορα, οι οποίες επίσης μπορεί να υποβάλλονται σε ανάλυση κατά την έννοια της προηγούμενης παραγράφου.

Προς το σκοπό αυτό, οι εθνικές αρχές των κρατών Σένγκεν συλλέγουν, μέσω των υπηρεσιών τους που διενεργούν τους ελέγχους στα εξωτερικά σύνορα και μέσω των υπαλλήλων-συνδέσμων -στο μέτρο που το καθήκον αυτό προβλέπεται στις διμερείς συμφωνίες περί απόσπασης των αξιωματικών αυτών- όλες τις πληροφορίες επί συγκεκριμένων προβλημάτων που ανακύπτουν στα εξωτερικά σύνορα και που δημιουργούν δυσλειτουργίες στο επίπεδο των ελέγχων στα εν λόγω σύνορα. Οι εθνικές αρχές συγκεντρώνουν και αναλύουν τις πληροφορίες αυτές και ενημερώνουν σχετικά την προεδρία μέσω της γραμματείας.

Σε κάθε ημερήσια διάταξη των συσκέψεων της υποομάδας "Σύνορα" θα πρέπει να περιλαμβάνεται σημείο που θα αφορά τις ενδεχόμενες παρατηρήσεις επί των σχετικών στατιστικών και προβλημάτων.

>PIC FILE= "L_2000239EL.017801.EPS">

>PIC FILE= "L_2000239EL.017901.EPS">